อย.ยืนยันไทยไม่พบผลิตภัณฑ์เสริมอาหารสงสัยทำผู้เสียชีวิตในอินเดีย
สำนักงานคณะกรรมการอาหารและยา ยืนยันไทยไม่พบผลิตภัณฑ์เสริมอาหารสงสัยทำผู้เสียชีวิตในอินเดีย ย้ำมีมาตรการคุมเข้มในการนำเข้าผลิตภัณฑ์อาหาร เพื่อความปลอดภัยของผู้บริโภค นพ.ธเรศ กรัษนัยรวิวงค์ เลขาธิการคณะกรรมการอาหารและยา เปิดเผยว่า จากกรณีสำนักงานคณะกรรมการอาหารและยา (อย.) ได้รับข้อมูลว่าในประเทศอินเดียมีผู้ป่วยเสียชีวิตจากภาวะตับวายเฉียบพลัน จากการรับประทานผลิตภัณฑ์เสริมอาหารยี่ห้อหนึ่ง ซึ่งพบปริมาณโลหะหนักในผลิตภัณฑ์เป็นจำนวนมากและระบุว่าผลิตภัณฑ์ดังกล่าวมีวางขายในประเทศไทยด้วยนั้น แม้ผู้เสียชีวิตจากเหตุการณ์นี้ยังไม่ยืนยันว่ามีสาเหตุจากผลิตภัณฑ์เสริมอาหารที่ผู้เสียชีวิตได้มากจากศูนย์สุขภาพ เพราะผู้เสียชีวิตมีโรคประจำตัวด้วยนั้น แต่ อย. ได้ตรวจสอบข้อมูลดังกล่าวแล้ว ตรวจสอบผลิตภัณฑ์ดังกล่าวในประเทศไทยแล้วไม่พบว่ามีการนำเข้าและวางจำหน่ายในประเทศไทยแต่อย่างใด อย่างไรก็ตาม อย. ได้เก็บตัวอย่างผลิตภัณฑ์เสริมอาหาร จำนวน 5 รายการที่ทางบริษัทฯ มีการนำเข้ามา เพื่อส่งให้กรมวิทยาศาสตร์การแพทย์ ตรวจวิเคราะห์ปริมาณโลหะหนัก ซึ่งจะทราบผลในอีก 2 สัปดาห์ ทั้งนี้ อย. มีมาตรการคุมเข้มการนำเข้าในทุกผลิตภัณฑ์อยู่แล้ว โดยทุกครั้งที่มีการนำเข้าจะต้องแนบใบรับรองผลการตรวจวิเคราะห์ และผลการตรวจหาจุลินทรีย์ทุกชุดการผลิตที่มีการนำเข้า และ อย. จะทำการสุ่มตรวจโลหะหนักในผลิตภัณฑ์ที่นำเข้า ปีละ 1 ครั้ง เพื่อให้มั่นใจว่าผลิตภัณฑ์นำเข้า และจำหน่ายในประเทศไทยปลอดภัยต่อผู้บริโภค แต่หากผู้บริโภคพบเห็นการผลิตหรือจำหน่ายผลิตภัณฑ์อาหารที่น่าสงสัย หรือได้รับความไม่ปลอดภัยจากการบริโภคอาหาร สามารถแจ้งร้องเรียนได้หลายช่องทาง ทั้งที่ สายด่วน อย. โทร 1556 ช่องทาง Line @Fdathai หรือแอพพลิเคชั่นบนโทรศัพท์มือถือ Oryor Smart Application